ไทย-ซาอุฯ เห็นพ้องกรอบความร่วมมือจัดส่งแรงงาน
นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน กล่าวถึงผลการประชุมวิชาการเกี่ยวกับการจัดหาแรงงานระหว่างกระทรวงแรงงานแห่งราชอาณาจักรไทยและกระทรวงทรัพยากรมนุษย์และการพัฒนาแห่งราชอาณาจักรซาอุดีอาระเบีย ว่า การประชุมเป็นไปด้วยความราบรื่นและมีความคืบหน้าไปมาก เชื่อว่าการจัดส่งแรงงานไทยไปทำงานในซาอุดีอาระเบียจะสำเร็จและเกิดขึ้นในเร็วนี้ โดยเฉพาะข่าวดี ข้อตกลงด้านแรงงานที่ได้ข้อยุติและเสร็จสมบูรณ์แล้ว เหลือเพียงขั้นตอนการลงนามเพียงอย่างเดียว ซึ่งนายสุชาติ ชมกลิ่น รัฐมนตรีว่าการกระทรวงแรงงาน จะเร่งรัดให้มีการลงนามโดยเร็วที่สุดเพื่อให้สามารถจัดส่งแรงงานได้ ขณะนี้มีแรงงานไทยสมัครลงทะเบียนเข้ามาแล้วกว่า 1,000 คน อยู่ในขั้นตอนการตรวจสอบคุณสมบัติ การทดสอบฝีมือแรงงานและการตรวจสอบตำแหน่งที่สมัครว่าตรงตามที่ทางซาอุดีอาระเบียต้องการหรือไม่ ส่วนการเดินทางไปลงนามข้อตกลงในวันที่ 28 มีนาคมนี้ ทางฝ่ายซาอุดีอาระเบียเห็นด้วยและจะหารือกำหนดรายละเอียดของการเดินทางต่อไป นอกจากการเดินทางไปลงนามข้อตกลงแล้ว จะได้เข้าเยี่ยมชมโรงงาน ดูสภาพการจ้าง เพื่อเป็นข้อมูลในการนำมาเผยแพร่ให้คนไทยได้เห็นสภาพการทำงานของซาอุดีอาระเบียอีกด้วย อย่างไรก็ตาม หลังจากที่นายกรัฐมนตรี ได้ฟื้นฟูความสัมพันธ์กับซาอุดีอาระเบีย แรงงานถือเป็นกลุ่มแรกที่เป็นเป้าหมายในการฟื้นฟู ซึ่งทางการไทยต้องขอความร่วมมือทางการซาอุดีอาระเบียในการส่งออกสินค้าของไทย เช่น อาหารสัตว์ สินค้าทางทะเล รวมทั้งศูนย์การรักษาของไทยที่มีการแพทย์ที่ทันสมัยและด้านการท่องเที่ยวที่อยากให้คนซาอุดีอาระเบียมาท่องเที่ยวที่ประเทศไทยให้มากขึ้นขณะที่ ดร.อัฎนัน อับดุลลาห์ อัล-นาอีม รัฐมนตรีช่วยด้านต่างประเทศ กระทรวงทรัพยากรมนุษย์และการพัฒนาสังคมซาอุดีอาระเบีย ขอบคุณผู้บริหารกระทรวงแรงงานของไทย ที่ให้ความสำคัญทำให้ได้มีการประชุมร่วมกัน ถือว่าประสบความสำเร็จเป็นอย่างยิ่ง ได้รับข้อมูลข่าวสารที่เป็นประโยชน์ทำให้ความร่วมมือของทั้งสองประเทศเป็นไปด้วยดี และยินดีที่จะต้อนรับคณะของไทย ในโอกาสที่จะเดินทางไปลงนามข้อตกลงด้านแรงงานในวันที่ 28 มีนาคมที่จะถึงนี้ ทางฝ่ายซาอุดีอาระเบียจะได้จัดเตรียมโปรแกรมต่างๆ และจากความร่วมมือในครั้งนี้ จะทำให้คนซาอุดีอาระเบียเดินทางมาประเทศไทย โดยเฉพาะการเดินทางมาท่องเที่ยวส่วนตัวเพิ่มมากขึ้นอีกด้วย